Dómur Hæstaréttar Íslands í máli nr. 281 / 2015 A 1988 hf. gegn íslenska ríkinu . Með dómi Hæstaréttar Íslands sem kveðinn var upp þann 28. janúar 2016 var dómur Héraðsdóms Reykjavíkur frá 21. janúar 2015 staðfestur . Íslenska ríkið var þannig sýknað af kröfu stefnanda um ógildingu á úrskurði ríkisskattstjóra og úrskurði yfirskattanefndar . Í málinu var deilt um tekjufærslu á kr. 90.992.523.593 vegna eftirgefinna skulda samkvæmt nauðasamningi . Stefnandi hafði tekjufært umrædda fjárhæð á skattframtali sínu 2010 en freistaði þess að fá tekjufærsluna fellda niður þar sem eftirgjöf skuldanna hefði ekki haft í för með sér nein gæði sem metin yrðu til peningaverðs og þar með skattskyld . Í dómi Hæstaréttar kemur fram að ágreiningslaust sé að skuldir þær sem gefnar voru eftir hafi myndast í atvinnurekstri áfrýjanda . Samkvæmt gagnályktun frá 3. tölul. 28. gr. tekjuskattslaga bæri því að telja fjárhæðina sem áfrýjandi fékk gefna eftir af skuldum sínum með nauðasamningi til skattskyldra tekna hans í skilningi 7. gr. tekjuskattslaga .